11. ΒΑΣΙΛΙΚΟΝ ΔΙΑΤΑΓΜΑ της 14/14 Μαρτ. 1952 (ΦΕΚ Α΄ 64) Περί διατηρήσεως εν ισχύϊ διατάξεων αφορωσών την πρόσληψιν εκτάκτων επί συμβάσει και ημερομισθίων υπαλλήλων εις την Κρατικήν Ορχήστραν Αθηνών και το Ωδείον Θεσσαλονίκης. Έχοντες υπ’ όψιν τας διατάξεις της παρ. 2 του άρθρ. 62 του Νόμ. 1811/1951 «περί κώδικος καταστάσεως των δημοσίων διοικητικών υπαλλήλων» ως ετροποποιήθη υπό του Νόμ. 1972/1951, την υπ’ αριθ. 205/1952 γνωμοδότησιν του Ανωτάτου Συμβουλίου Δημοσίων Υπαλλήλων και την εν τη υπ’ αριθ. 198/52 πράξει του Συμβουλίου Επικρατείας, διατυπωθείσαν γνώμην αυτού, προτάσει του Υπουργού των Οικονομικών, απεφασίσαμεν και διατάσσομεν: Άρθρον μόνον.-Διατηρούνται εν ισχύϊ αι κάτωθι διατάξεις, δι’ ων προβλέπεται ο διορισμός εκτάκτων και επί συμβάσει υπαλλήλων: α)Αι διατάξεις του άρθρ. 4 του Ν.Δ. 2010/1942, διατηρηθέντος εν ισχύϊ δια των υπ’ αριθ. 355/1945 και 299/1946 πράξεων του Υπουργικού  Συμβουλίου, δι’ ων προβλέπεται η πρόσληψις εκτάκτου καλλιτεχνικού προσωπικού εις την Κρατικήν Ορχήστραν Αθηνών αποτελουμένου εξ επτά κατ’ ανώτατον δοκίμων μουσικών, διευθυντών Ορχήστρας, καλλιτεχνικόν προσωπικόν πάσης κατηγορίας εξ ημεδαπών ή αλλοδαπών επί συμβάσει, προσωπικόν εξ ημερομισθίων μουσικών οσάκις παρίσταται ανάγκη προσθήκης οργάνων εις τας συναυλίας. β)Αι διατάξεις του άρθρ. 5 του Ν.Δ. 2010/1942, ως διετηρήθησαν εν ισχύϊ δια των υπ’ άριθ. 355/1945 και 299/1946 πράξεων του Υπουργικού Συμβουλίου και δι’ ων προβλέπεται η έκτακτος πρόσληψις όπως συμπράξωσι εις μίαν ή και περισσοτέρας συναυλίας διαπρεπών διευθυντών Ορχήστρας ή σολίστ ή εκτελεστών μουσικής δωματίου της αμοιβής αυτών καταβαλλομένης εκ του Ειδικού Ταμείου Οργανώσεως Συναυλιών. γ)Αι διατάξεις της παρ. 2 του άρθρ. 10 του Ν.Δ. 2010/1942 ως διετηρήθησαν εν ισχύϊ δια των υπ’ αριθ. 355/1945 και 299/1946 πράξεων του Υπουργικού Συμβουλίου και δι’ ων προβλέπεται η πρόσληψις εκτάκτου ή ημερομισθίου υπηρετικού προσωπικού δια τας ανάγκας των Συναυλιών μη δυναμένου να υπερβή τους 5. δ)Αι διατάξεις της παρ. 2 του άρθρ. 5 του Ν.Δ. 1145/1942 εν συνδυασμώ προς τας διατάξεις της παρ. 13 του άρθρ. 26 του Ν.Δ. 2010/1942 ως διετηρήθησαν εν ισχύϊ δια των υπ’ άριθ. 355/1945 και 299/1946 πράξεων του Υπουργικού Συμβουλίου δι’ ων προβλέπεται η εις το Ωδείον Θεσσαλονίκης πρόσληψις εκτάκτου διδακτικού προσωπικού εκ καθηγητών επιμελητών και διδασκάλων ως και αλλοδαπών καθηγητών και επιμελητών επί συμβάσει. Ήδη η πρόσληψη του καλλιτεχνικού προσωπικού με σχέση ιδιωτικού δικαίου γίνεται κατά τη διαδικασία της Απ. Β./24491/3523/1979 (ΦΕΚ Β΄ 425) (κατωτ. αριθ. 26). 